P r e d k l a d a c i a   s p r á v a

	V poradí už tretia návšteva Svätého Otca Jána Pavla II. na Slovensku v dňoch 
11. – 14. septembra 2003 je potvrdením veľmi dobrých vzťahov Slovenskej republiky a Svätej stolice. 

	Prezident SR Rudolf Schuster pozval pápeža Jána Pavla II. na oficiálnu návštevu našej vlasti. Toto pozvanie neskôr tlmočili aj predseda Národnej rady Slovenskej republiky Pavol Hrušovský, predseda vlády Slovenskej republiky Mikuláš Dzurinda a Konferencia biskupov Slovenska. Pôjde o pastoračnú návštevu Svätého Otca v Slovenskej republike na pozvanie všetkých vysokých štátnych predstaviteľov a Cirkvi. Svätý Otec bude počas svojej  návštevy Slovenska slúžiť sväté omše v  Banskej Bystrici, Rožňave, Bratislave a navštívi aj pútnické miesto v Mariánke. 

	Vzhľadom na význam a charakter návštevy navrhujeme vytvoriť Komisiu pre prípravu návštevy Svätého Otca Jána Pavla II. na Slovensku, ktorá bude koordinovať postup  jednotlivých rezortov vlády SR pri jej organizačnom a technickom zabezpečovaní. Komisia bude pracovať na úrovni poverených zástupcov jednotlivých rezortov vlády SR a predstaviteľov Kancelárie prezidenta SR, Národnej rady Slovenskej republiky, Slovenského Červeného kríža, Konferencie biskupov Slovenska, VÚC, krajov, okresov a miest, ktoré pápež navštívi.